BEAUTY วิ่งต่อ 3% ลุ้นครม.ผ่อนปรนร้านค้ารู้ผลชัดวันนี้!
BEAUTY วิ่งต่อ 3% ลุ้นครม.ผ่อนปรนร้านค้ารู้ผลชัดวันนี้!
BEAUTY วิ่งต่อ 3% ลุ้นครม.ผ่อนปรนร้านค้ารู้ผลชัดวันนี้!
28 เม.ย. 2563

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY  ล่าสุด ณ เวลา 10.09 น. อยู่ที่ระดับ 1.92 บาท ปรับตัวขึ้น 0.06 บาท หรือ  3.23% ด้วยมูลค่าการซื้อขาย 241.49 ล้านบาท
โดยราคาหุ้นปรับตัวขึ้นอย่างต่อเนื่องหลังจากที่มีการคาดการณ์ว่าในวันนี้ที่ประชุมคณะรัฐมนตรี (ครม.) จะมีการผ่อนปรนให้มีการเปิดธุรกิจบางประเภท หลังจากที่ พล.อ.ประยุทธ์ จันทร์โอชา นายกรัฐมนตรี ในฐานะผู้อำนวยการ ศบค.เห็นชอบหลักการแนวทางผ่อนปรนเปิดธุรกิจบางประเภทตามข้อเสนอสภาพัฒนาการเศรษฐกิจและสังคมแห่งชาติ (สภาพัฒน์) ตามที่ได้ร่วมหารือกับภาคเอกชน ซึ่งจะมีการกำหนดรายละเอียดและเงื่อนไขของการกลับมาให้บริการในช่วงบ่ายวานนี้ หากได้ข้อสรุปก็จะเสนอให้คณะรัฐมนตรี (ครม.) พิจารณาในวันนี้
ทั้งนี้ โฆษก ศบค.ระบุว่า การกลับมาเปิดธุรกิจบางส่วนจะอยู่ภายใต้ข้อเสนอที่จะแบ่งธุรกิจเป็น 4 สี  ได้แก่ สีขาว เป็นธุรกิจที่จำเป็นต่อชีวิตประจำวัน ยกตัวอย่าง ร้านค้าขนาดเล็ก ร้านอาหารที่เปิดในพื้นที่โล่งแจ้ง สวนสาธารณะ, สีเขียว เป็น ร้านขนาดเล็กติดแอร์ พื้นที่ไม่มาก มีมาตรการควบคุม สนามออกกำลังกายกลางแจ้ง, สีเหลือง เป็นกิจการที่มีพื้นที่ปิด มีขนาดใหญ่ คนใช้บริการจำนวนมาก และ สีแดง เป็นกิจการที่มีความเสี่ยงสูง ยกตัวอย่าง สนามมวย แหล่งบันเทิง
ด้าน บล.ฟินันเซีย ไซรัส ระบุในบทวิเคราะห์ว่า  สถานการณ์ COVID-19 ในไทยดีขึ้นมาก ผู้ติดเชื้อใหม่ลดลงมีโอกาสสูงที่จะไม่ต้องขยายเวลา lockdown อาจมีแรงเก็งกำไรธุรกิจที่มีหน้าร้าน (HMPRO, GLOBAL, CPN, CRC, M, ZEN, BEAUTY, SPA) แต่เน้นว่าเป็นการเก็งกำไร เพราะการบริโภคยังไม่กลับมาดีเหมือนเดิม แต่ BEM, BTS ลงทุนได้
 